internet vaartha 161 Views
ధోనీ ఎంతో సహకరించాడు..జహీర్‌ఖాన్‌పై అసహనం
చెన్నై: ఇటీవల ముగిసిన ఇండియన్‌ ప్రీమియర్‌ లీగ్‌లో రికార్డు ధరకు పలికిన ఆటగాళ్లలో పవన్‌ నేగీ ఒకడు.కాగా ఈ ఏడాది ఫిబ్రవరిలో జరిగిన ఐపిఎల్‌ ఆటగాళ్ల వేలంలో పవన్‌ నేగీకి 8.5 కోట్లు వెచ్చించి ఢిల్లీ డేర్‌ డెవిల్స్‌ కొనుగోలు చేసింది. కాగా రాయల్‌ చాలెంజర్స్‌ బెంగళూరు ఆటగాడు షేన్‌వాట్సన్‌ 9.5 కోట్ల అత్యధిక ధర తరువాత పవన్‌ నేగీదే ఎక్కువ మొత్తం కావడం విశేషం. దంతో పవన్‌ నేగీపై భారీ అంచనాలు పెరిగిపోయాయి.వేలంలో భారీ ధరకు అమ్ముడుపోయిన మరుసటి రోజే టీమిండియా జట్టులో అవకాశం దక్కింది. ఆసియాకప్‌, వరల్డ్‌ టి20 టోర్నీలకు చోటు దక్కడంతో తన అదృష్టాన్ని నేగేనే నమ్మలేకపోయాడు. ఐపిఎల్‌లో నేగీ ప్రదర్శన ఆకట్టుకోలేక పోవడంతో అతనిపై సోషల్‌ మీడియాలో విమర్శల వర్షం కురుస్తుంది. దీనిపై తాజాగా స్పందించిన నేగీ ఆసక్తికర వ్యాఖ్యలు చేశాడు. కాగా తన ప్రతిభను ఢిల్లీ డేర్‌ డెవిల్స్‌ సరిగా గుర్తించలేదంటూ విమర్శించాడు.తనకు ఎక్కువ అవకాశాలు ఇవ్వకుండా ఢిల్లీ ఎందుకు పక్కకు పెట్టిందో ఇప్పటికీ అంతుబట్టడం లేదని వ్యాఖ్యానించాడు. తనకు సాధ్యమైనన్ని అవకాశాలు ఇవ్వడంలో ఢిల్లీ పూర్తిగా విఫలమైందని పేర్కొన్నాడు.తనను తప్పించిన విషయాన్ని జట్టు యాజమాన్యం కూడా ఏనాడు చెప్పలేదని స్పష్టం చేశాడు. గతంలో చెన్నై సూపర్‌ కింగ్స్‌కు ఆడినపుడు ఆ జట్టు కెప్టెన్‌గాఉన్న ధోనీ తనప్రతిభను గుర్తించాడు, అయితే ఢిల్లీ డేర్‌ డెవిల్స్‌ కెప్టెన్‌ జహీర్‌ఖాన్‌ మాత్రం తాను జట్టులో ఉన్నా పెద్దగా బౌలింగ్‌చేసే అవకాశం ఇవ్వలేదు. జహీర్‌ దగ్గరకు వెళ్లి బౌలింగ్‌ ఇవ్వమని అడుగలేను కదా? అతనొక సీనియర్‌ ఫ్లెయర్‌ అయి ఉండి కూడా తన ప్రతిభను గుర్తించకపోవడం ఆశ్చర్యకరంగా ఉంది అని జహీర్‌పై అసహనాన్ని వ్యక్తం చేశాడు. కాగా ఈ సీజన్‌లో ఎనిమిది మ్యాచ్‌లాడిన నేగీ తొమ్మిది ఓవర్ల పాటు ఔలింగ్‌ వేసి ఒక వికెట్‌ తీసి,57 పరుగులు చేశాడు. అందులో అతని బెస్ట్‌ 19 పరుగులు.